Alytaus herbas

Alytaus herbas – pagrindinis Alytaus miesto ir Alytaus miesto savivaldybės heraldinis atributas.

 Aprašas 

Raudoname skydo lauke sidabrinė penkialapė heraldinė rožė (erškėtis) su auksiniu viduriu ir žaliais taurėlapiais.

 Istorija 

Alytui Magdeburgo teises ir herbą suteikė ATR valdovas Steponas Batoras 1581 m. birželio 15 d. ( – „balta rožė raudoname lauke“). Privilegija su spalvotu herbo piešiniu neišliko – ji kartu su kitomis valdovų suteiktomis Magdeburgo privilegijomis ir aktais sudegė 1737 m. gaisro metu.

Rožė vienas iš labiausiai paplitusių simbolių Europoje. Gali būti, kad ji pasirinkta pagal Orlovskių giminės (bajorai, gyvenę Alytaus apylinkėse) herbą. Tačiau gali būti, kad tam įtakos tikriausiai turėjo šv. Mergelės Marijos kultas – viena iš mugių mieste vykdavo per Žolinę. Balta rožė buvo Švč. Mergelės Marijos atributas, simbolizuojantis nekaltybę, skaistumą, dvasinį atsiskleidimą. Viduramžiais balta rožė tapo tobulybės, išbaigtumo, gyvenimo esmės, grožio, džiaugsmo, aistros simboliu.

Ketverių metų seimas 1791 m. priėmė naują Miestų įstatymą, juo atkurtos visų miestų savivaldos teisės, prarastos 1776 m. Alytaus savivalda pradėjo veikti 1791 m. rugpjūtį, o 1792 m. buvo pagaminti du nauji spaudai, tačiau juose vietoje heraldinės rožės išraižytos trys ant žemės augančios lelijos.Antanas Rinkevičius. Alytaus miesto herbas. (Sites.google.com) Netrukus savivalda panaikinta.

1845 m. Rusijos imperijoje pradėta rūpintis miestų herbais. Kairiakrančio Alytaus gyventojai nusiuntė Lenkijos Karalystės vidaus reikalų valdančiajai komisijai savo herbo piešinį – raudoname lauke buvo pavaizduota ant stiebelio su žaliais lapeliais išsiskleidusi balta rožė. Tačiau šis herbas nebuvo patvirtintas. 1856 m. caras Aleksandras II įsakė peržiūrėti ir patvirtinti visų gubernijų ir miestų simbolius, bet Alytaus herbas ir vėl nebuvo patvirtintas.

XX a. tarpukariu buvo išpopuliarintas miesto herbas su trimis lelijomis – dėka dailininkų T. Daugirdo ir B. Šaliamoro, kurie sukūrė herbą bei grafiškai pavaizdavo spalvas. Jie pridėjo ir naują elementą – skydą papuošė penkialape karūna.

1966 m. prie LTSR kultūros ministerijos įkurta Respublikinė heraldikos komisija, kuri pradėjo vadovauti istorinių miestų herbų atkūrimui ir naujų miestų herbų kūrimui. Buvo nutarta atkurti pirmąjį istorinį Alytaus miesto simbolį. Herbą atkūrė dailininkas Arūnas Tarabilda, herbą 1968 m. gegužės 15 d. atkurtą Alytaus herbą aprobavo Respublikinė heraldikos komisija. Bet jau 1970 m. komisijos veikla uždrausta ir miestams neleista naudoti herbų.Miesto ženklai. Alytus.lt (tikrinta 2025-08-22).

Alytaus dabartinį herbą patvirtino Lietuvos Respublikos Prezidentas 1995 m. gruodžio 11 d. dekretu Nr. 799. Etalono autorius – Juozas Galkus.

 Šaltiniai 

Herb
Kategorija:1995 m. patvirtinti Lietuvos gyvenviečių herbai
Kategorija:Lietuvos gyvenviečių herbai pagal savivaldybes
Kategorija:Lietuvos miestų herbai
Kategorija:Lietuvos savivaldybių herbai